RBF พุ่งแรง 10% ทะลุเป้า 21 บ. โบรกฯชี้เก็งรับผลผลิตกัญชงต้นปี 65 คาดหนุนผลงานโตเด่น
RBF พุ่งแรง 10% ทะลุราคาเป้าหมาย 21 บ. โบรกฯชี้เก็งรับเก็บเกี่ยวผลผลิตกัญชงต้นปี 65 เข้าขั้นตอนสกัด คาดรายได้จากธุรกิจกัญชงเข้ามาและหนุนผลประกอบการเติบโต

22 ธ.ค. 2564

ผู้สื่อข่าวรายงานว่าวันนี้ (22 ธ.ค.2564) ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ณ เวลา 14:56 น. อยู่ที่ระดับ 22.90 บาท เพิ่มขึ้น 2.10 บาท หรือ 10.10% โดยทำจุดสูงสุดที่ 23.40 บาท และทำจุดต่ำสุดที่ 21.10 บาท ด้วยมูลค่าการซื้อขาย 753.54 ล้านบาท

นางสาวสุรีย์พร ทีวะสุเวทย์ ผู้อำนวยการอาวุโส ฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ราคาหุ้น RBF ที่ปรับตัวขึ้นมา น่าจะมาจากประเด็นกัญชง หลังจากในเดือน ต.ค. 2564 ที่ผ่านมาบริษัทฯ ได้ดำเนินการปลูกกัญชง ซึ่งจะสามารถเก็บเกี่ยวผลผลิตได้ในเดือนม.ค. 2565 จากนั้นก็จะเข้าสู่กระบวนการผลิตสารสกัด CBD-THC เพื่อจำหน่ายให้กับลูกค้า ทำให้ในปี 2565 จะมีรายได้จากธุรกิจกัญชงเข้ามาและหนุนผลประกอบการเติบโต
อย่างไรก็ตาม ราคาหุ้นปรับตัวขึ้นเกิดราคาเป้าหมายที่ให้ไว้ที่ 21 บาท แล้ว จึงแนะนำนักลงทุนเข้าลงทุนอย่างระมัดระวัง โดยเน้นเก็งกำไรระยะสั้น ให้แนวต้านที่ 23.50 บาท และแนวรับที่ 21.80 บาท